בוקעאתא

בוקעאתא (בערבית: بقعاثا, בתעתיק מדויק: בֻּקעאת'א) היא מועצה מקומית במחוז הצפון בישראל. היא הוכרזה כמועצה מקומית בשנת 1982. בוקעאתא הוא אחד מארבעת היישובים הדרוזיים ברמת הגולן שנכבשו מסוריה במלחמת ששת הימים, תושבי הכפר זכאים לאזרחות ישראלית מתוקף חוק הגולן (1981) אולם רובם אינם מחזיקים בתעודת זהות ישראלית. היישוב ממוקם בצפון רמת הגולן, בגובה של 1,070 מטרים מעל פני הים, בין הר חרמונית והר ורדה. שמורת הר חרמונית נמצאת דרומית מזרחית לכפר. שמורת יער אודם נמצאת מערבית לכפר. עיקר כלכלת היישוב מתבססת על גידול תפוחים ודובדבנים ועל עבודות מחוץ ליישוב – ביישובי הסביבה. בבוקעאתא שני בתי ספר יסודיים, כל אחד עם מגרש כדורגל, ובית ספר מקיף שש שנתי. יש שני מקומות קדושים בבוקעאתא לנביא אל-ח'דר, שני בתי תפילה, מגרש כדורגל גדול ואולם ספורט. בוקעאתא נמצאת כ-2.7 קילומטרים מגבול ישראל–סוריה. היסטוריה היישוב הוקם בסביבות 1886 על ידי משפחות ממג'דל שמס, ונהרס בשנת 1888 בעקבות סכסוכים בין היושבים באזור, ושוב במהלך מרד הדרוזים ב-1925. לפני מלחמת ששת הימים הכפר היה מורכב מבקתות דלות וחושות ולא הייתה מערכת חשמל תקינה. בכל הכפר היו שני טרקטורים ושתי מכוניות. ביולי 1969 נמסר שהושלמה רשת החשמל בכפרי הדרוזים בגולן, ובינואר 1971 נחנכה בכפר מערכת חשמל מקומית, מבוססת גנרטור, שסיפקה חשמל לבתי הכפר למשך שעות הערב. בשנת 1977 הכפר כלל בתים מחוברים לרשת חשמל, מצוידים בריהוט מודרני ומכשירי חשמל. היו בכפר 60 טרקטורים ומאה מכוניות. בשנת 1987 החרידה את היישוב פרשת רצח סדרתי של חמישה מילדי המקום. לפי נתוני הלשכה המרכזית לסטטיסטיקה (הלמ"ס) נכון לסוף מאי 2026 (אומדן), מתגוררים בבוקעאתא 7,076 תושבים, מתוכם 7,043 תושבי ישראל (מקום 213 בדירוג רשויות מקומיות בישראל). שינוי בגודל האוכלוסייה ‎+1.4% בשנה‏. אחוז הזכאים לתעודת בגרות מבין תלמידי כיתות י"ב בשנת ה'תשפ"ד (2023-‏2024) היה 95.1%. השכר החודשי הממוצע של שכיר במשך שנת 2023 היה 7,878 ש"ח (ממוצע ארצי: 12,593 ש"ח). המועצה בינואר ואוגוסט 1975 חתם מפקד כוחות צה"ל ברמת הגולן על צו להקמת מועצות מקומיות בארבעת הכפרים הדרוזים בגולן ובעג'ר. לאחר חקיקת חוק רמת הגולן בדצמבר 1981 חתם שר הפנים על צו להקמת מועצות מקומיות במסגרת פקודת המועצות המקומיות. מהקמת המועצה היו חבריה ממונים מטעם משרד הפנים ללא בחירות. לקראת הבחירות לרשויות המקומיות ב-2018 החליט משרד הפנים לערוך בחירות מקומיות ב-4 המועצות הדרוזיות בגולן. על מנת לאפשר בחירות דמוקרטיות מונתה בינואר 2018 מועצה זמנית בבוקעתא בראשות יהודה כהן, ראש מועצת אלקנה לשעבר. לחץ פנימי להחרמת הבחירות הביא לכך ששני מועמדים ושתי רשימות נרשמו בבחירות, אך רשימה אחת פרשה לפני הבחירות. בעקבות זאת הוכרזו עבאס אבו עואד ורשימתו "בוקעתא בתג'מענא" כזוכים. הרשימה מנתה רק ארבעה מועמדים, פחות ממחצית מ־9 חברי המועצה המיועדים. ראשי המועצה האני זהוה יהודה כהן (ינואר–אוקטובר 2018) עבאס אבו עואד (2018–2024) ויליאם אבו עואד (2024–מכהן) קישורים חיצוניים אתר האינטרנט הרשמי של בוקעאתא פרופיל בוקעאתא נכון לשנת 2023 באתר הלמ"ס הערות שוליים